དེ་ནས་དྲང་སྲོང་རིག་པའི་ཡེ་ཤེས་ལ།།དྲང་སྲོང་ཡིད་ལས་སྐྱེས་ཀྱིས་འདི་སྐད་ཞུས།།ཚ་བ་གབ་པའི་རྒྱུ་རྐྱེན་ངོ་བོ་གང་།།གབ་པའི་ཚ་བའི་མིང་དུ་ཅི་ཕྱིར་བཏགས།།དབྱེ་བ་རྟགས་དང་བཅོས་ཐབས་བཤད་དུ་གསོལ།།དེ་སྐད་ཞུས་པའི་དོན་ལ་ལན་གསུངས་པ།།གབ་པའི་ཚ་བའི་རྒྱུ་ནི་གྲང་རླུང་ཡིན།།དེ་ལ་རྐྱེན་གསུམ་རང་བཞིན་གབ་པ་དང་།།གནས་ཀྱིས་གབ་དང་རྐྱེན་གྱིས་གབ་པའོ།།ཡུལ་དུས་རང་བཞིན་ན་ཚོད་ནད་ཁམས་རྣམས།།གྲང་རླུང་ཅན་ལ་ཚ་བ་ཕྲན་བུ་བྱུང་།།དང་པོ་རང་གནས་བད་རླུང་འོག་ཏུ་གབ།།དེ་ཕྱིར་རང་བཞིན་ཡེ་ནས་གབ་ཅེས་བྱ།།གནས་ཀྱིས་གབ་པ་ཕོ་མཁལ་སྙིང་དང་གསུམ།།ཚ་བ་ཞུགས་ཀྱང་གྲང་རླུང་གནས་ཡིན་པས།།ཚ་བ་གཏིང་གབ་སྤྱི་རྟགས་གྲང་རླུང་སྟོན།།རྐྱེན་གྱིས་གབ་པ་མ་སྨིན་བཅོས་སྔས་དང་།།བད་ཀན་རི་ཐང་མཚམས་སུ་བཅུད་སྔས་པས།།གྲང་བའི་འོག་ཏུ་ཚ་བ་གབ་པ་ཡིན།།གབ་པའི་ཚ་བ་སྦས་པའི་མེ་དང་འདྲ།།གྲང་རླུང་གཉིས་ཀྱིས་ཚ་བའི་མགོ་བྱིབས་པས།།བད་རླུང་འོག་ཏུ་ཚད་རྟགས་བག་ལ་ཉལ།།ཕྱི་གྲང་ནང་ན་ཚ་བས་གབ་ཅེས་བྱ།།དབྱེ་བ་སྤྱི་དང་བྱེ་བྲག་རྣམ་པ་གཉིས།།སྤྱི་ལ་ཚ་སྟོབས་ཅན་དང་གྲང་སྟོབས་ཅན།།བྱེ་བྲག་སྙིང་ལ་ཚ་བ་གབ་པ་དང་།།ཕོ་བར་གབ་དང་མཁལ་མར་གབ་པའོ།།བརྟག་ཐབས་བཞི་སྟེ་རྟགས་ལ་ནད་ངོས་བཟུང་།།རྩ་ཆུས་མཚང་འབྲུ་གཏར་གྱིས་ཕུགས་བཙལ་ཏེ།།ཟས་དང་སྨན་གྱིས་མགོ་ཕུར་བཤུ་བར་བྱ།།རྟགས་ཀྱིས་ངོས་བཟུང་སྤྱི་དང་བྱེ་བྲག་གཉིས།།སྤྱི་ལ་ཚ་སྟོབས་ཅན་དང་གྲང་སྟོབས་ཅན།།ཚ་སྟོབས་ཅན་དེ་རྩ་དཔངས་དམའ་ལ་གྲིམས།།ཆུ་མདོག་དམར་ལ་ལྡོག་དཀའ་ཤེས་པ་ལྕི།།ངོ་སྣུམ་གཉིད་ལོག་རྗེས་ལ་ཁ་ལྕེ་སྐམ།།ཁ་ཁ་དང་ག་མི་བདེ་སྐབས་སུ་རྔུལ།།ལུས་ལྕི་མིག་དམར་མགོ་ལྕི་སྣ་ཁྲག་འཛག།ནུབ་གཉིད་ཆུང་ལ་ཉིན་གཉིད་ཆེ་བ་དང་།།མེ་ཉིས་ཕོག་ན་ཁམས་ལྕི་གྱེན་ལ་ངལ།།བསིལ་དྲགས་དྲོས་དྲགས་གཉིས་ཀ་གནོད་པར་ཚོར།།གྲང་སྟོབས་ཅན་དེ་རྩ་རྒྱུད་བྱིང་ལ་བུལ།།ཆུ་སྔོ་ལྡོག་ཏུ་མི་འདོད་གདོང་པ་སྐྱ།།ལུས་གྱོང་དང་ག་མི་བདེ་སྣ་ཆུ་འཛག།ཤེས་པ་བྱིང་ལ་ཟས་སྤྱོད་དྲོ་ན་འཕྲོད།།བྱེ་བྲག་སྙིང་ལ་གབ་ན་སེན་མོ་དཀར།།སྲོད་ལ་གཉིད་ཡེར་ཉིན་མོ་གྲིབ་མ་སྙེག།བྲང་རྒྱབ་གདོང་པ་སྲིན་ཐོར་རྒྱུན་མི་ཆད།།ཆང་འཐུངས་རྗེས་ལ་དྲན་པ་མི་གསལ་འཕྱོ།།ཕོ་བར་གབ་ན་ཚ་གྲང་གཉིས་ཀ་གནོད།།ཁྱད་པར་དྲོད་དྲགས་ཕུར་པ་བཙུགས་ལྟར་ན།།གསར་ཤ་མི་འཕྲོད་ཟས་སྐོམ་དྲོ་འཇམ་ཕན།།མཁལ་མར་གབ་ན་ཟགས་ཆུ་ཁྲག་ཏུ་འབྱུང་།།ཆང་འཐུངས་འགྲོ་འདུག་རྗེས་ལ་རྐང་པ་ལྕི།།མཁལ་རྩ་གར་ཁྲིད་ས་ནས་གཟེར་རམ་ན།།དེ་ལྟར་ནད་ཀྱི་རྟགས་ལ་ཐེ་ཚོམ་ན།།རྩ་དང་ཆུ་ཡི་སྒོ་ནས་མཚང་འབྲུ་སྟེ།།རྩ་རྒྱུད་མ་ངེས་ཇི་ལྟར་འདུག་ཀྱང་རུང་།།གཏིང་ན་ཅུང་ཟད་གྲིམས་ལ་མཁྲང་བར་འོང་།།ཆུ་མདོག་མ་ངེས་ཇི་ལྟར་འདུག་གྱུར་ཀྱང་།།རླངས་པ་སངས་བུལ་ཀུ་ཡ་ལིང་གི་འོང་།།དེས་མ་རྟོགས་ན་གཏར་གྱིས་ཕུགས་འཚོལ་ཏེ།།སྙིང་ལ་གབ་ན་སྣོད་ཀ་གཏར་བས་གསལ།།ཕོ་བར་གབ་ན་རུ་ཐུང་གཏར་བས་ཤེས།།མཁལ་མར་གབ་ན་བྱིན་གཞུག་གཏར་བས་གསལ།།ལུས་སྤྱིར་གབ་ན་གསུམ་ག་གཏར་བར་བྱའོ།།རྣག་མཁྲིས་ལྕགས་གཡའ་ཆགས་ན་གབ་པར་ངེས།།ངེས་ཤེས་མ་སྐྱེས་ཟས་སྨན་མགོ་ཕུར་བཤུ།།དང་པོ་ཁ་ཟས་དྲོད་བཅུད་ཕྱོགས་གཅིག་བསྟེན།།ཐོག་མར་གྲང་བ་ཞི་བས་བདེར་མངོན་ཞིང་།།བར་དུ་ཕན་དང་གནོད་པ་གང་ཡང་མེད།།མཇུག་ཏུ་གཏིང་ཚད་སླེབ་ནས་གནོད་པར་ཚོར།།དེ་རྗེས་སྨན་གྱིས་མགོ་ཕུར་བཤུ་བ་ནི།།སྤྱི་རུ་གབ་ན་ཅུ་གང་བདེ་བྱེད་སྦྱར།།སེ་འབྲུ་བཞི་པས་བད་རླུང་མགོ་ཕུར་བཤུ།།གུར་གུམ་ཅུ་གང་ཨུཏྦལ་ཚ་བ་འཇོམས།།ཁྱད་པར་སྣ་ཁྲིད་ནང་ཡན་ཕུགས་འཚོལ་གསུམ།།རང་གནས་སྣ་ཁྲིད་བཟང་པོ་གསུམ་པོ་ལ།།ནང་ཡན་ཀུན་ལ་པི་པི་ལིང་གིས་བྱེད།།ཕུགས་འཚོལ་གཙོ་བོ་ཙན་དན་གི་ཝཾ་དང་།།གུར་གུམ་གསུམ་ལ་འཁོར་གྱིས་ཁ་སྒྱུར་བ།།སྙིང་ལ་རུ་རྟ་སྤོས་དཀར་ཨ་ག་རུ།།མཁལ་མར་བྲག་ཞུན་གླ་རྩི་ཨ་རུ་ར།།ཕོ་བར་བོང་ང་དཀར་པོ་ལི་ག་དུར།།བྲག་ཞུན་གསེར་གྱི་མེ་ཏོག་ཀ་ར་སྦྱར།།ཐུན་སྐྱུངས་ཆུ་ཚན་འཕུལ་ཏེ་བྲིད་ལ་བཏང་།།དང་པོར་བད་རླུང་ལ་ཕོག་མི་འཕྲོད་འདྲ།།བར་དུ་གྲང་བ་ཐལ་ནས་གནོད་པ་མེད།།ཐ་མ་ཚ་བར་སླེབ་ནས་ཕན་པར་ཚོར།།དེ་དག་གསུམ་འགྱུར་སྨན་གྱི་མང་ངག་ཡིན།།བཅོས་པའི་ཐབས་ལ་སྤྱི་དང་བྱེ་བྲག་གཉིས།།སྤྱི་ལ་བཅོས་པའི་ཚུལ་དང་གཉེན་པོ་གཉིས།།བཅོས་ཚུལ་དང་པོ་རྐུན་ཆེན་ཕུགས་སུ་གཞུག།བར་དུ་དུད་ཁུང་རྒྱ་སྐར་དབྱེ་བ་དང་།།ཐ་མ་མེ་ལྷག་ཆུ་ཡིས་བསད་ཚུལ་གསུམ།།གཉེན་པོ་སྨན་དཔྱད་ཟས་དང་སྤྱོད་ལམ་བཞི།།སྨན་གྱིས་བཅོས་པ་ཐང་དང་ཕྱེ་མ་གཉིས།།ཐང་སྦྱོར་འབྲས་བུ་གསུམ་དང་བ་ལེ་ཀ།ཨུཏྦལ་སླེ་ཏྲེས་ཏིག་ཏ་བོང་ང་དཀར།།ག་དུར་བ་ཤ་ཀ་ཡི་བསྡུས་གྲངས་བཏང་།།ཚ་བ་ཁོང་གསོད་ཕྱིར་འཕུལ་ཁྲག་ངན་འབྱེད།།དེ་རྗེས་ཕྱེ་མ་ག་བུར་ཨ་ག་རུ།།བསིལ་གསུམ་ཏིག་ཏ་བོང་ང་ལི་ག་དུར།།ཀ་ར་དཀར་པོའི་རྟ་ལ་བསྐྱོན་ལ་བཏང་།།གི་ཝཾ་ཙན་དན་བསིལ་གསུམ་ཨ་རུ་ར།།གླ་རྩི་བོང་ང་དཀར་པོ་ཀ་ར་སྦྱར།།གུར་གུམ་ཅུ་གང་ཏིག་ཏ་ཨ་རུ་ར།།བྲག་ཞུན་ཨུཏྦལ་མཚེ་ཚིགས་བ་ལེ་ཀ།ཀ་ར་སྦྱར་བ་ཚ་བ་རབ་འབྲིང་ཐ།།སྙིང་མཁལ་ཕོ་བ་གནས་དང་སྦྱར་ཏེ་བསྟེན།།ཡང་ན་གོང་གི་ནང་ཡན་བཞག་པ་ཡི།།སྣ་ཁྲིད་ཕུགས་འཚོལ་སྦྱར་བས་ཚ་བ་འཕུལ།།ཁ་ཟས་འབྲས་དང་བ་ལང་ཤ་གསར་དང་།།ཆག་ཚེ་མར་གསར་ཞོ་དཀྲུགས་མཁས་པས་སྦྱར།།སྤྱོད་ལམ་བསིལ་གནས་དལ་འདུག་གཉིད་མི་ལོག།དེ་ཡིས་ཚ་བ་ཁོང་ནས་ཕྱིར་འཕུལ་ཏེ།།གྲོག་ཚང་བཤིག་འདྲ་ཕྱི་ཚད་སྐྱེས་པ་ན།།དཔྱད་དུ་གང་རྒྱས་རྩ་གཏར་བཤལ་གྱིས་སྦྱང་།།རུས་བབས་བདུད་རྩི་ལྔ་ཡི་རླངས་ལུམས་བྱ།།ཤ་དང་པགས་ལ་བབ་པ་རྔུལ་དུ་དབྱུང་།།མཁལ་མ་ནང་རྩར་བབས་ན་རྩ་ནས་སྦྱང་།།དེ་དག་ཚ་བ་རང་སར་དབྱུང་བ་སྟེ།།དུ་བ་འཁྱིམས་ལ་རྒྱ་སྐར་འབྱེད་བཞིན་ནོ།།ཐ་མར་ཚད་གཞུག་མ་ཐོན་རོ་མ་ལས།།རྐྱེན་དང་ཕྲད་ན་མེ་སྟག་སྤྲ་བ་འདྲ།།དེ་ཕྱིར་གི་ཝཾ་ཙན་དན་བསིལ་གསུམ་དང་།།ཤིང་མངར་རྒུན་འབྲུམ་ཛཱ་ཏི་པི་པི་ལིང་།།སེ་འབྲུ་ཤིང་ཚ་ཀ་ར་སྦྱར་བ་ཡིས།།ཕོ་བའི་མེ་གསོ་ཚ་བའི་ལྷག་མ་འདོན།།བལ་ཚིའི་ཆུ་ལུམས་ཏིག་ཏའི་སྨན་མར་སྦྱར།།ཚད་ལྷག་མེད་པའི་རྟགས་ཐོབ་ཁ་ཟས་གློད།།དེ་རྗེས་བྱེ་བྲག་གང་བབས་གསང་ཁ་བསྡམ།།བྱེ་བྲག་སྙིང་ལ་ཚ་བ་གབ་པ་ལ།།ག་བུར་ཙན་དན་དཀར་དམར་ཨ་ག་རུ།།བསིལ་གསུམ་ཛཱ་ཏི་ཞོ་ཤ་གེ་སར་དང་།།ཨ་རུ་ར་དང་ཀ་ར་སྦྱར་ལ་བཏང་།།ཚད་སྟོབས་ཆུང་ན་ཙན་དན་དཀར་པོ་དང་།།ཨུཏྦལ་ནཱ་ག་གེ་སར་ཨ་རུ་ར།།ཛཱ་ཏི་སྐྱུ་རུ་ཀ་ར་སྦྱར་ལ་བཏང་།།རྩེ་ཆུང་སྣོད་ཀ་ལྕེ་རྩ་ཐོད་རྩ་གཏར།།ཚ་བ་ཆོམས་ནས་ནུ་དབྲག་དྲུག་བདུན་བསྲེག།ཁ་ཟས་ཕྱིས་ན་སྙིང་རླུང་འཇུག་པས་ན།།སྔ་རུ་ཟས་གློད་འབྲས་གསུམ་སྨན་མར་སྦྱར།།ཕོ་བར་གབ་ན་སེ་འབྲུ་ལྔ་པའམ།།ད་ལིས་བདུན་པས་ཕོ་བའི་གཞི་བཟུང་ལ།།གུར་གུམ་གསེར་གྱི་མེ་ཏོག་དུག་མོ་ཉུང་།།བྲག་ཞུན་དོམ་མཁྲིས་ག་དུར་བ་ལེ་ཀ།ཀ་ར་སྦྱར་བ་དགུང་གཉིས་བསྐོལ་གྲངས་དབུལ།།ཡང་ན་བདེ་བྱེད་ཆེན་པོ་དུས་བཞིར་བསྟེན།།རུ་ཐུང་སྣོད་ཀ་གཏར་ལ་ཆུ་ཆུང་རྩ་བ་བསྡུས་ལ་དུར་བྱིད་པི་ལིང་ཁ་ཚར་བཏབ་པའིཐང་ཁྲུས་བྱ།།ཁ་ཟས་ཁྲེའུ་རྗེས་ལ་ཕོ་གསང་བསྲེག།མཁལ་མར་གབ་ན་དམར་པོ་བཞི་ཐང་བཏང་།།ཕྱེ་མ་ཙན་དན་གུར་གུམ་སུག་སྨེལ་དང་།།ཏིག་ཏ་བྲག་ཞུན་ཤུག་ཚེར་ཨ་རུ་ར།།ཡང་ན་ཙན་དན་གླ་རྩི་ཨ་རུ་ར།།སུག་སྨེལ་ལི་ཤི་གུར་གུམ་ཏིག་ཏ་དང་།།འཇམ་འབྲས་ཀ་ར་སྦྱར་བཏང་བྱིན་ལོང་གཏར།།གཟེར་སར་གླ་རིལ་དྲི་ཆུར་བཙོས་པས་བདུག།རྗེས་ལ་སྦྲང་ཆང་བོང་ཤས་མཁལ་ཟུངས་གསོ།།རྩ་བ་ལྔ་སྦྱར་ཚིགས་པ་བཅུ་བཞི་བསྲེག།དེ་ལྟར་གབ་པའི་ཚ་བ་རྣམ་པ་གསུམ།།ཚ་རྗེས་དྲོད་ཀྱིས་མ་བཅོས་གྲང་བར་ལྡོག།ཅེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གབ་པའི་ཚ་བ་བཅོས་པའི་ལེའུ་སྟེ་བཅོ་བརྒྱད་པའོ།།།།